|  |  |  |  |
| --- | --- | --- | --- |
|  | LATVIJAS REPUBLIKAS MINISTRU KABINETS   |  |  | | --- | --- | | . .2014. | Noteikumi Nr. |   Rīgā  **Kārtība, kādā valsts budžetā plāno līdzekļus Eiropas Savienības struktūrfondu un Kohēzijas fonda projektu īstenošanai un veic maksājumus 2014. -2020.gada plānošanas periodā** |

Top of Form

Izdoti saskaņā ar

Eiropas Savienības struktūrfondu un   
Kohēzijas fonda 2014.-2020.gada plānošanas perioda

vadības likuma 20.panta 3. un 15.punktu

**I. Vispārīgie jautājumi**

1. Noteikumi nosaka kārtību, kādā:

1.1. valsts budžetā plāno līdzekļus Eiropas Savienības struktūrfondu un Kohēzijas fonda (turpmāk – Eiropas Savienības fondi) projektu (turpmāk – projekts) īstenošanai;

1.2. veic maksājumus;

1.3. sagatavo Eiropas Komisijai iesniedzamo maksājuma pieteikumu un konta slēgumu;

1.4. un gadījumus, kad vadošā iestāde uz laiku aptur darbības programmas, prioritārā virziena, ieguldījumu prioritātes, specifiskā atbalsta mērķa, tā pasākuma vai projekta ietvaros veikto izdevumu turpmāku deklarēšanu Eiropas Komisijā;

1.5. sertifikācijas iestāde koriģē Eiropas Komisijai iesniedzamajos pārskatos iekļauto attiecināmo izdevumu apjomu.

2. Valsts budžetā finanšu līdzekļus izmaksām projekta ietvaros (tai skaitā valsts budžeta dotāciju pašvaldībai un attiecināmo valsts budžeta līdzfinansējumu) plāno kā dotāciju no vispārējiem ieņēmumiem atbilstoši normatīvajā aktā par specifiskā atbalsta mērķa īstenošanu apstiprinātajai Eiropas Savienības fondu finansējuma un valsts budžeta finansējuma kopsummai.

3. Par specifiskajam atbalsta mērķim maksimāli pieejamo valsts budžeta finansējuma apmēru, ņemot vērā finanšu resursu pieejamību, lemj Ministru kabinets, apstiprinot normatīvo aktu par specifiskā atbalsta mērķa īstenošanas kārtību.

4. Sadarbības iestāde slēdz līgumu vai vienošanos (turpmāk – līgums) ar Eiropas Savienības fonda finansējuma saņēmēju (turpmāk – finansējuma saņēmējs), ja Ministru kabinets ir apstiprinājis normatīvo aktu par specifiskā atbalsta mērķa īstenošanas kārtību.

**II. Valsts budžeta līdzekļu plānošana**

5. Ministrija ir atbildīga par valsts budžeta līdzekļu pieprasījumu iesniegšanu Finanšu ministrijā par tās institucionālajā padotībā esošajiem finansējuma saņēmējiem un sadarbības iestādi.

6. Ministrija par tās institucionālajā padotībā esošajiem finansējuma saņēmējiem (turpmāk – attiecīgā ministrija) un sadarbības iestādi valsts budžeta līdzekļu pieprasījumu projektam sagatavo saskaņā ar normatīvajiem aktiem par budžeta pieprasījumu izstrādāšanas un iesniegšanas pamatprincipiem un ņemot vērā normatīvajā aktā par attiecīgā specifiskā atbalsta mērķa īstenošanu noteikto.

7. Ja kārtējā gadā nav pietiekams finansējums atmaksu veikšanai, ministrija priekšlikumus apropriācijas pārdalei no 74.resora "Gadskārtējā valsts budžeta izpildes procesā pārdalāmais finansējums" budžeta programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" (turpmāk – 80.00.00 programma) sagatavo un iesniedz atbilstoši normatīvajiem aktiem par 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošana, tai skaitā iesniedz to informācijai vadošajai iestādei.

8. Attiecīgā ministrija un sadarbības iestāde pēc pieprasījuma sniedz vadošajai iestādei prognozes par nepieciešamajiem valsts budžeta līdzekļiem, ņemot vērā kārtējā gada budžeta sagatavošanas laika grafiku.

**III. Finanšu plūsmas nodrošināšana**

9. Sertifikācijas iestāde nodrošina no Eiropas Komisijas saņemto un izlietoto Eiropas Savienības fondu līdzekļu uzskaiti par katru Eiropas Savienības fondu.

10. Valsts kase no Eiropas Komisijas saņemto Eiropas Savienības fonda finansējumu ieskaita valsts budžeta ieņēmumos.

11. Sadarbības iestāde katru mēnesi līdz divdesmit piektajam datumam iesniedz Valsts kasē attiecīgā Eiropas Savienības fonda līdzfinansējuma maksājumu pieprasījumu prognozi nākamajiem 12 mēnešiem.

**IV. Maksājumu veidi un maksājumu veikšanas kārtība**

12. Kārtību, kādā Eiropas Savienības fonda ietvaros veic maksājumus finansējuma saņēmējam (ja attiecināms) un īpašos nosacījumus maksājuma dokumentu pārbaudēm sadarbības iestāde nosaka līgumā par projekta īstenošanu, ņemot vērā šādus iespējamos maksājumu veidus:

12.1. avansa maksājums finansējuma saņēmējam, ja:

12.1.1. Eiropas Sociālā fonda specifiskā atbalsta mērķa īstenošanas noteikumos ir paredzēts avansa maksājums;

12.1.2. Eiropas Reģionālās attīstības fonda vai Kohēzijas fonda specifiskā atbalsta mērķa īstenošanas noteikumos ir paredzēts avansa maksājums un projektā ir noslēgts pakalpojumu, preču piegādes vai būvdarbu līgums;

12.2. starpposma maksājums, ko veic, pamatojoties uz projektā veiktajiem izdevumiem, tai skaitā veiktajiem avansa maksājumiem saskaņā ar pakalpojumu, preču piegādes vai būvdarbu līgumu;

12.3. noslēguma maksājums pēc projekta īstenošanas.

13. Ja finansējuma saņēmējs ir valsts budžeta iestāde:

13.1. tā, īstenojot projektu, maksājumus veic no līdzekļiem, kas projekta īstenošanai paredzēti attiecīgās ministrijas budžetā, norādot [budžeta izdevumu klasifikācijas kodu atbilstoši ekonomiskajām kategorijām](http://pro.nais.lv/naiser/text.cfm?Ref=0101032010110901041&Req=0101032010110901041&Key=0101032005122701031&Hash=" \o "Noteikumi par budžetu izdevumu klasifikāciju atbilstoši ekonomiskajām kategorijām" \t "_top);

13.2. maksājuma pieprasījumu un tajā iekļautos izdevumus pamatojošo dokumentu kopijas iesniedz sadarbības iestādē līgumā noteiktajos termiņos un kārtībā;

13.3. un tā līgumā noteiktajos termiņos neiesniedz maksājuma pieprasījumu, sadarbības iestāde atbilstoši normatīvajiem aktiem par asignējumu piešķiršanas un izpildes kārtību var pieņemt lēmumu par asignējuma apturēšanu.

14. Ja finansējuma saņēmējs ir plānošanas reģions:

14.1. ministrija, kuras institucionālajā padotībā ir plānošanas reģions, ieskaita projekta īstenošanai paredzētos valsts budžeta līdzekļus finansējuma saņēmēja atvērtajā kontā Valsts kasē. Finansējuma saņēmējs veic maksājumus projekta ietvaros no saņemtajiem valsts budžeta līdzekļiem un, ja tas paredzēts projektā, no cita šim mērķim paredzētā finansējuma;

14.2. maksājuma pieprasījumu un tajā iekļautos izdevumus pamatojošo dokumentu kopijas iesniedz sadarbības iestādē līgumā noteiktajos termiņos un kārtībā.

15. Ja finansējuma saņēmējs nav valsts budžeta iestāde vai plānošanas reģions:

15.1. sadarbības iestāde līgumā noteiktajos termiņos un kārtībā var pārskaitīt avansa maksājumu. Avansa maksājuma saņemšanai:

15.1.1. pašvaldība atver kontu Valsts kasē,

15.1.2. finansējuma saņēmējs, izņemot fizisku personu, atver kontu Valsts kasē vai darījuma kontu kredītiestādē vai kontu kredītiestādē, ja tiek īstenots projekts, kas klasificējams kā komercdarbības atbalsts;

15.1.3. finansējuma saņēmējs, kas ir fiziska persona, atver darījuma kontu kredītiestādē vai kontu kredītiestādē, ja tiek īstenots projekts, kas klasificējams kā komercdarbības atbalsts;

15.2. ja tiek īstenots projekts, kas klasificējams kā komercdarbības atbalsts, tad avansu var saņemt un to izlieto, ievērojot Eiropas Padomes 2013.gada 17.decembra Regulas Nr.1303/2013 ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr.1083/2006 (turpmāk – Regula Nr.1303/2013) 131.panta 4.punkta nosacījumus;

15.3. īstenojot projektu, šajā punktā minētais finansējuma saņēmējs maksājumus veic no saņemtā avansa maksājuma vai saviem līdzekļiem;

15.4. iesniedz maksājuma pieprasījumu un tajā iekļautos izdevumus pamatojošo dokumentu kopijas sadarbības iestādē līgumā noteiktajos termiņos un kārtībā.

16. Sadarbības iestāde, veicot avansa un starpposma maksājumus, ievēro nosacījumu, ka to kopsumma nedrīkst pārsniegt 90 % no projektam piešķirtā Eiropas Savienības finansējuma un, ja projektā ir paredzēts, valsts budžeta finansējuma apmēra

17. Maksājumus finansējuma saņēmējam no Eiropas Savienības fonda finansējuma un, ja tas ir paredzēts apstiprinātajā projektā, no valsts budžeta finansējuma, veic, pamatojoties uz sadarbības iestādes apstiprināto maksājuma pieprasījumu un sagatavoto maksājuma rīkojumu.

18. Finansējuma saņēmējs, atverot darījuma kontu kredītiestādē, šo noteikumu 15.1.2. un 15.1.3.apakšpunktā minētajā gadījumā, noslēdz trīspusēju līgumu starp finansējuma saņēmēju, sadarbības iestādi un kredītiestādi, ievērojot šādus nosacījumus:

18.1. darījuma konta līgumam ir pievienota starp finansējuma saņēmēju un projektā paredzēto darbu izpildītāju (turpmāk – darbu izpildītājs) noslēgtā līguma apliecināta kopija, kas ir darījuma konta līguma neatņemama sastāvdaļa;

18.2. darījuma konta līgumā ir iekļauts nosacījums, ka kredītiestāde maksājumus no darījuma konta veic tikai pēc tam, kad finansējuma saņēmējs kredītiestādē ir iesniedzis šādus dokumentus:

18.2.1. pieņemšanas un nodošanas aktu, kas apliecina veikto darbu izpildi šo noteikumu 18.1.apakšpunktā minētā līguma ietvaros, kas noslēgts starp finansējuma saņēmēju un darbu izpildītāju;

18.2.2. darbu izpildītāja izrakstītu rēķinu par veiktajiem darbiem šo noteikumu 18.1.apakšpunktā minētā līguma ietvaros, kas noslēgts starp finansējuma saņēmēju un darbu izpildītāju.

18.3. darījuma konta līguma darbības laiks nepārsniedz sešus mēnešus pēc avansa maksājuma saņemšanas darījuma kontā, ja vien normatīvajā aktā par specifiskā atbalsta mērķa īstenošanu nav paredzēts cits avansa maksājuma izlietošanas laiks.

19. Sadarbības iestāde kopumā maksājuma pieprasījumus pieņem, pārbauda un veic attiecināmo izdevumu atmaksu finansējuma saņēmējam (ja attiecināms) līdz 2024.gada 15.martam.

20. Ja finansējuma saņēmējam ir piešķirts avansa maksājums projekta īstenošanai, finansējuma saņēmējs iesniedz sadarbības iestādē maksājuma pieprasījumu piešķirtā avansa maksājuma apmērā sešu mēnešu laikā pēc avansa maksājuma saņemšanas, ja vien normatīvajā aktā par specifiskā atbalsta mērķa īstenošanu nav noteikta cita kārtība.

21. Ja finansējuma saņēmējs nevar izlietot avansa maksājumu šajos noteikumos vai normatīvajā aktā par specifiskā atbalsta mērķa īstenošanu noteiktajā termiņā, tas līgumā noteiktajā termiņā informē sadarbības iestādi.

22. Sadarbības iestāde, izvērtē avansa maksājuma atmaksas lietderību, ņemot vērā finansējuma saņēmēja plānotās projekta aktivitātes, piešķirtā avansa maksājuma neizmantošanas iemeslus, starpposma maksājuma apmēru un nākamo avansa maksājuma termiņu, un var lemt par finansējuma saņēmēja neizmantotā avansa maksājuma atmaksu.

23. Ja sadarbības iestāde pieņem lēmumu par finansējuma saņēmēja neizmantotā avansa maksājuma atmaksu (lēmumā nosaka neizmantotā avansa maksājuma atmaksas termiņu) vai finansējuma saņēmējs nevar izlietot avansu noteiktajā termiņā un vēlas to labprātīgi atmaksāt, finansējuma saņēmējs atmaksā avansa maksājumu sadarbības iestādes kontā Valsts kasē Sadarbības iestāde piecu darbdienu laikā pēc avansa maksājuma saņemšanas iesniedz Valsts kasē maksājuma rīkojumu par saņemtā avansa maksājuma pārskaitīšanu valsts budžeta ieņēmumos un informē Valsts kasi.

**V. Maksājuma pieteikuma un kontu slēguma sagatavošana un iesniegšana Eiropas Komisijai**

24. Maksājuma pieteikumu un konta slēgumu sagatavo Kohēzijas politikas vadības informācijas sistēmā 2014.-2020.gadam (turpmāk – vadības informācijas sistēma) atsevišķi par katru fondu atbilstoši Eiropas Savienības tiesību aktos noteiktai pārskata formai.

25. Maksājuma pieteikumu sagatavošanu nodrošina sadarbības iestāde, vadošā iestāde un sertifikācijas iestāde atbilstoši iekšējos normatīvajos aktos noteiktajai kārtībai.

26. Maksājuma pieteikumus grāmatvedības gada Regulas Nr.1303/2013 1.panta 29.punkta izpratnē ietvaros sertifikācijas iestāde iesniedz Eiropas Komisijai, izmantojot elektronisko datu apmaiņas sistēmu, šādos termiņos:

26.1. starpposma maksājuma pieteikums par izdevumiem, kas ir veikti periodā no kārtējā gada 1.maija līdz 31.jūlijam iesniedz līdz kārtējā gada 30.septembrim;

26.2. starpposma maksājuma pieteikums par izdevumiem, kas ir veikti periodā no kārtējā gada 1.maija līdz 31.oktobrim iesniedz līdz kārtējā gada 31.decembrim;

26.3 starpposma maksājuma pieteikumu par izdevumiem, kas ir veikti periodā no kārtējā gada 1.maija līdz nākamā gada 31.janvārim iesniedz līdz nākamā gada 31.martam;

26.4 pēdējais starpposma maksājums par izdevumiem, kas ir veikti periodā no kārtējā gada 1.maija līdz nākamā gada 30.aprīlim iesniedz līdz nākamā gada 30.jūnijam.

27. Šo noteikumu 26.1., 26.2., 26.3. un 26.4.apakšpunktā noteikto izdevumu perioda sākuma datums pirmajā grāmatvedības gadā atbilstoši Regulas Nr.1303/2013 65.panta 2.punktam ir 2014.gada 1.janvāris.

28. Maksājuma pieteikumu var sagatavot citos termiņos, ja tas nepieciešams Eiropas Savienības fondu apguves nodrošināšanai, izņemot pēdējo starpposma maksājuma pieteikumu.

29. Sertifikācijas iestāde kontu slēgumu par iepriekšējo grāmatvedības gadu sagatavo līdz kārtējā gada 31.decembrim un iesniedz revīzijas iestādei. Atbilstoši revīzijas iestādes sniegtajiem komentāriem precizēto kontu slēgumu iesniedz Eiropas Komisijai, izmantojot elektronisko datu apmaiņas sistēmu, līdz nākamā gada 15.februārim.

30. Sertifikācijas iestāde koriģē vadības informācijas sistēmā sagatavotajā maksājuma pieteikumā un kontu slēgumā iekļautos izdevumus, ņemot vērā tās pārbaudes laikā vai citu auditu (t.sk. revīzijas iestādes), kontroļu vai pārbaužu laikā konstatētos vai norādītos neatbilstoši veiktos izdevumus, iespējamās neatbilstības, ierosinātās finanšu korekcijas, vai arī pastāv cits risks neatbilstoši veikto izdevumu deklarēšanai.

31. Lai nodrošinātu maksājuma pieteikuma pārbaudi un tā apliecināšanu, sertifikācijas iestāde veic maksājuma pieprasījumu pamatojošās dokumentācijas izlases veida pārbaudi, pamatojoties uz riska izvērtējumu, un citas normatīvajos aktos par kārtību, kādā veic Eiropas Savienības fondu projektu pārbaudes 2014.-2020.gada plānošanas periodā.

**VI.Izdevumu deklarēšanas Eiropas Komisijai apturēšanas kārtība**

32. Sertifikācijas iestāde, pamatojoties uz vadošās iestādes lēmumu, uz laiku līdz attiecīgo trūkumu novēršanai aptur darbības programmas, prioritātes, specifiskā atbalsta mērķa, tā pasākuma vai projekta ietvaros veikto izdevumu turpmāku deklarēšanu Eiropas Komisijā.

33. Šo noteikumu 32.punktā minēto lēmumu vadošā iestāde var pieņemt, ja pastāv vismaz viens no šādiem nosacījumiem:

33.1. revīzijas iestādes vai ārējā audita ziņojumā konstatēts, ka atbildīgās iestādes vai sadarbības iestādes vadības un kontroles sistēmā ir būtiski trūkumi;

33.2. ministrijas (kuras ietvaros izveidota atbildīgā iestāde vai sadarbības iestāde) iekšējā audita struktūrvienības ziņojumā konstatēts, ka atbildīgās iestādes vai sadarbības iestādes vadības un kontroles sistēmā ir būtiski trūkumi;

33.3. vadošā iestāde atbildīgās iestādes vai sadarbības iestādes pārbaudē ir konstatējusi būtiskus trūkumus tās vadības un kontroles sistēmā;

33.4. vadošās iestādes rīcībā ir objektīva un pamatota informācija par konkrēta specifiskā atbalsta mērķa, konkrēta projekta īstenošanas riskiem;

33.5. vadošās iestādes rīcībā ir cita objektīva un pamatota informācija, kas liecina par atbildīgās iestādes vai sadarbības iestādes uzdevumu nepienācīgu izpildi, un pastāv Regulas Nr.1303/2013142.panta pantā minētā gadījuma iestāšanās iespējamība.

34. Šo noteikumu 32.punktā minēto lēmumu vadošā iestāde triju darbdienu laikā pēc tā pieņemšanas nosūta sertifikācijas iestādei, kā arī informācijai attiecīgajai atbildīgajai iestādei, sadarbības iestādei un revīzijas iestādei.

35. Atbildīgā iestāde vai sadarbības iestāde pēc šo noteikumu 32.punktā minētā lēmuma saņemšanas nekavējoties sagatavo un nosūta vadošajai iestādei saskaņošanai konstatēto trūkumu novēršanas rīcības plāna (turpmāk – rīcības plāns) projektu. Rīcības plāna projektā atbildīgā iestāde vai sadarbības iestāde norāda veicamos pasākumus un laika grafiku to īstenošanai (rīcības plānā paredzēto pasākumu īstenošanas termiņš nepārsniedz trīs mēnešus).

36. Vadošā iestāde pēc šo noteikumu 35.punktā minētā rīcības plāna projekta saņemšanas saskaņo to vai sagatavo komentārus par rīcības plāna projektu un iesniedz tos atbildīgajai iestādei vai sadarbības iestādei.

37. Kopējais rīcības plāna saskaņošanas termiņš nepārsniedz vienu mēnesi no rīcības plāna projekta saņemšanas vadošajai iestādei.

38. Atbildīgā iestāde vai sadarbības iestāde ir atbildīga par rīcības plānā iekļauto pasākumu īstenošanu atbilstoši rīcības plānā noteiktajam termiņam un kārtībai. Atbildīgā iestāde vai sadarbības iestāde piecu darbdienu laikā pēc plānā noteiktā termiņa iestāšanās rakstiski ziņo vadošajai iestādei par pasākumu īstenošanas progresu.

39. Vadošā iestāde pēc šo noteikumu 36.punktā minētās informācijas saņemšanas pārbauda, vai attiecīgais pasākums īstenots atbilstoši rīcības plānam.

40. Ja atbildīgā iestāde vai sadarbības iestāde īstenojusi pasākumus atbilstoši rīcības plānam, vadošā iestāde pieņem lēmumu atsākt darbības programmas, prioritātes, specifiskā atbalsta mērķa, tā pasākuma vai projekta ietvaros veikto izdevumu turpmāku deklarēšanu Eiropas Komisijā.

41. Šo noteikumu 40.punktā minēto lēmumu vadošā iestāde triju darbdienu laikā pēc tā pieņemšanas nosūta attiecīgajai atbildīgajai iestādei vai sadarbības iestādei, sertifikācijas iestādei un revīzijas iestādei.

42. Ja atbildīgā iestāde vai sadarbības iestāde un vadošā iestāde šo noteikumu 37.punktā minētajā termiņā nespēj vienoties par rīcības plānu vai atbildīgā iestāde vai sadarbības iestāde nav īstenojusi pasākumus atbilstoši rīcības plānam, vadošā iestāde par to informē Ministru kabinetu.

Ministru prezidente L.Straujuma

Finanšu ministrs A.Vilks

29.09.2014. 13:25

2165

L. Barbara

Finanšu ministrijas

Eiropas Savienības fondu

vadības sistēmas departamenta

Eiropas Savienības fondu tiesiskā nodrošinājuma

nodaļas vadītāja

tālr.:67083861

e-pasts: [Linda.Barbara@fm.gov.lv](mailto:Linda.Barbara@fm.gov.lv)